यह मंगलवार 24 अप्रेल की सुबह है। पौने दस बज रहे हैं। नरेन्द्रजी अभी-अभी गए हैं। उनकी दशा देखी नहीं जा रही थी। व्यापारी तो मझौले स्तर के हैं लेकिन साख चौबीस केरेट सोने जैसी। सौदे के सच्चे, बात के पक्के। कम बोलते हैं लेकिन नाप-तोल कर बोलते हैं। भाजपा के निष्ठावान कार्यकर्ता और संघ के समर्पित स्वयम् सेवक हैं। उनसे मेरी खूब पटती है। उम्र में मुझसे अठारह बरस छोटे किन्तु मेरे आदरणीय। जब भी मौका मिलता है, उनकी दुकान पर बैठ जाता हूँ। खुलकर बात करते हैं। गलत को गलत और सही को सही कहते-सुनते हैं।